Hoof van parlement se beskermingsdienste afgedank | Maroela Media
Die Nasionale Vergadering het Woensdag in 'n verklaring gesê Holtzman se afdanking kom na afloop van 'n dissiplinêre proses. Sy is vroeër geskors en Dinsdag van haar finale afdanking in kennis gestel.
Prof. Takalani Madima, die onafhanklike voorsitter van die dissiplinêre ondersoek, het Holtzman se afdanking aanbeveel op drie van die aanklagte waarop sy skuldig bevind is. 'n Finale geskrewe waarskuwing is op 'n vierde aanklag aanbeveel.
"Die aanbevole sanksie van afdanking hou verband met me. Holtzman se weiering om geskrewe antwoorde en 'n verslag aan haar bestuurder te verskaf ná 'n wetlike opdrag aan haar om dit te doen. Dit kom nie net op growwe wangedrag neer nie, maar het ook gelei tot 'n verbrokkeling van die noodsaaklike vertrouensverhouding tussen die werknemer en die werkgewer," lui die verklaring.
"[Holtzman se] afdanking is ook aanbeveel nadat sy versuim het om 'n sakeplan te lewer ter ondersteuning van die parlement se strategiese plan ('n statutêre vereiste) en om 'n jaarbegroting in te dien. Die finale geskrewe waarskuwing is aanbeveel nadat sy versuim het om stappe te doen om verdelings in die parlementêre beskermingsdienste te takel, insluitend tussen haarself en haar adjunk."
Holtzman is in Junie skuldig bevind op die aanklagte. Sy het aanvanklik op 14 aanklagte tereg gestaan. Sy is egter nie skuldig bevind aan enige aanklagte van "veiligheidsoortredings" by die parlement nie, die oorspronklike rede vir haar skorsing.
Holtzman het vroeër beweer haar beswaar teen die gebruik van die polisie om die parlementêre beskermingsdienste te versterk is die ware rede vir haar skorsing.
Sy het ook die Kommissie vir Versoening, Bemiddeling en Arbitrasie (KVBA) genader op grond van beweerde onregverdige arbeidspraktyke nadat sy inligting aan die lig gebring het oor die gebruik van blouligvoertuie deur die parlement se geskorste sekretaris, Gengezi Mgidlana.
Eish. Gooi lig op die blou lig brigade en NUMBA ONE se persoonlik lyfwag brigade…en dan word jy weg gejaag???? ANC LEGACY: reëls en regulasies en wetgewing is in die pad van anargie…